กระทรวงมหาดไทย แก้ปัญหาเชิงรุกอบรมให้ความรู้การจัดทำหน้ากากอนามัย มาตรฐานสาธารณสุข ผลิตเองโดยครัวเรือน 50 ล้านชิ้น
กระทรวงมหาดไทย แก้ปัญหาเชิงรุกอบรมให้ความรู้การจัดทำหน้ากากอนามัย มาตรฐานสาธารณสุข ผลิตเองโดยครัวเรือน 50 ล้านชิ้น พลเอก อนุพงษ์ เผ่าจินดา รัฐมนตรีว่าการกระทรวงมหาดไทย เปิดเผยว่า นายกรัฐมนตรี ได้ให้นโยบายกระทรวงมหาดไทย กระทรวงสาธารณสุข ร่วมกันแก้ปัญหาหน้ากากอนามัยไม่เพียงพอสำหรับประชาชนเพื่อป้องกันการติดโรค covid-19 เนื่องจากกำลังการผลิตหน้ากากอนามัยในประเทศไม่สามารถผลิตสำหรับประชาชนทั้งประเทศได้ กระทรวงมหาดไทยได้บูรณาการร่วมกับกระทรวงสาธารณสุข ดำเนินโครงการพลังคนไทยร่วมใจป้องกันโรค covid-19 เพื่ออบรมเชิงปฏิบัติการให้ความรู้ในการทำหน้ากากอนามัยเพื่อป้องกันตนเองสำหรับประชาชน ซึ่งการอบรมดังกล่าวใช้งบประมาณขององค์กรปกครองส่วนท้องถิ่น อบรมให้แก่บุคลากรองค์กรปกครองส่วนท้องถิ่น กลุ่มสตรี จิตอาสา อาสาสมัครสาธารณสุขประจำหมู่บ้าน (อสม.) ผู้นำหมู่บ้านชุมชน และประชาชนที่สนใจ มีวิทยากรในการจัดทำหน้ากากอนามัย โดยการอบรมจะเสร็จสิ้นในวันที่ 7 มีนาคมนี้ และจากการที่คณะรัฐมนตรีได้อนุมัติงบกลาง จำนวน 225 ล้านบาท เพื่อใช้เป็นค่าวัสดุอุปกรณ์ในการจัดทำหน้ากากอนามัยให้แก่ประชาชนทั่วประเทศ จำนวน 50 ล้านชิ้น โดยประชาชนทุกครัวเรือนช่วยกันผลิต เพื่อใช้เอง โดยหน้ากากอนามัยดังกล่าวสามารถนำกลับมาใช้ใหม่ได้ โดยต้องหมั่นซักทำความสะอาดอยู่เสมอ ซึ่งจะช่วยแก้ไขปัญหาหน้ากากอนามัยไม่เพียงพอ อีกทั้งเป็นการป้องกันโรคได้เป็นอย่างดีเพราะหน้ากากอนามัยนี้เป็นไปตามมาตรฐานของกระทรวงสาธารณสุข